L 258/10
ET
Euroopa Liidu Teataja
5.10.2022
42.
märgib, et praegu ei ole üheski parlamendi Strasbourgis asuvas hoones fotogalvaanilisi paneele, kuna rõhk on asetatud tõhusamatele energiasäästuvahenditele, st uute ülitõhusate soojuspumpade paigaldamisele; märgib, et teostatavusuuringud, mille põhjal otsustati mitte paigaldada päikesepaneele Strasbourgis asuvate hoonete katustele, pärinevad 2011. aastast, ja kordab, et päikesepaneelide hinnad on alates 2010. aastast langenud üle 80 %; kutsub juhatust üles hindama fotogalvaanikapaneelide paigaldamist 2023. aastaks, võttes arvesse tehnilist teostatavust ja kulutõhusust;
43.
kiidab heaks soojuspumpade ja koostootmisseadmestike paigaldamise Strasbourgi ja Brüsseli hoonetesse, et toota taastuvatest energiaallikatest elektrit ja soojust; kiidab heaks ka selle, et uus Adenaueri hoone Luxembourgis ehitati kõige kaasaegsemate keskkonnatehnikate järgi, kasutades muu hulgas geotermilist ja päikeseenergiat ning täielikult ka päevavalgust; kutsub parlamenti üles suurendama veelgi taastuvenergia osakaalu oma energiaallikate jaotuses ja eelkõige energiatootmises ning loobuma võimalikult kiiresti fossiilsetest kütustest; kutsub parlamenti üles avalikustama kõigi oma hoonete energiamärgised;
44.
tuletab meelde, et energiatõhusad valgustuslahendused on hoonete kestlikkuse seisukohast oluline tegur; kiidab heaks, et võimalikkuse ja teostatavuse korral hinnatakse parlamendi hoonetes olemasoleva valgustuse asendamise võimalust madalama energiatarbega LED-valgustitega; peab kahetsusväärseks, et mitte kõik parlamendi bürood tema kolmes asukohas ei ole varustatud liikumisanduritega ja et on ilmnenud, et Spinelli hoone mitmes büroos liikumisandurid ei tööta; kutsub parlamenti üles tagama, et energiatarbimise vähendamiseks paigaldatakse kõikjal, kus see on võimalik, täielikus töökorras liikumisandurid;
45.
väljendab heameelt, et 2020. aasta septembris valminud Wayenbergi lasteaed Brüsselis on parlamendi esimene passiivmaja; kutsub juhatust üles algatama 2022. aastal tehnilisi uuringuid, et teha kindlaks lisavõimalused energiatarbimise edasiseks vähendamiseks ja taastuvenergia tootmise suurendamiseks, ning rakendama need võimalikult kiiresti;
46.
tuletab meelde, et ligi kaks kolmandikku parlamendi süsinikujalajäljest tuleneb inimeste transpordist; nõuab, et vabatahtliku kaugtöö laiendamist kaalutaks rohkematele päevadele ja funktsioonidele, kui see on asjakohane ega häiri parlamendi tööd; tuletab meelde, pidades silmas füüsilise kohaloleku tähtsust, et parlamendis loodi parlamendi edasist tööd käsitlevad töörühmad; kutsub parlamenti üles nende rühmade järeldusi arvesse võtma; nõuab, et vajaduse korral seataks lähetuste puhul esikohale vähese CO2 heitega transpordiliigid;
47.
kiidab heaks parlamendi teenindava sõidukipargi järkjärgulise ülemineku heitevabade sõidukitele; nõuab, et teenindav sõidukipark oleks hiljemalt 2024. aastaks täielikult elektriline;
48.
nõuab, et elektrisõidukite laadijate arvu vastavalt praegusele ja lähituleviku nõudlusele asjakohaselt suurendataks; nõuab täiendavaid jalgrattaparklaid; nõuab, et kaubajalgratastele loodaks nõuetekohased parkimiskohad, et tagada tavajalgrattaparklatele tavajalgratturite juurdepääs;
49.
märgib, et parlamendi toidujäätmed moodustasid aastatel 2018–2020 ühe serveeritud söögikorra kohta 0,055–0,068 kg; kiidab heaks parlamendi jõupingutused toidujäätmete vähendamiseks, kogudes ja andes toidujäägid nn eesliini organisatsioonidele, kes toimetavad need abivajajatele; kutsub parlamenti üles jätkama toidujäätmete edasise vähendamise võimaluste uurimist;
50.
peab kiiduväärseks, et parlamendi sööklates hakati pakkuma suuremat ja keskkonnasõbralikumat toiduvalikut, võttes sealhulgas kasutusele suuremas hulgas taimetoitlaste ja veganite jaoks mõeldud tooteid; soovitab suurendada parlamendi sööklates pakutavate taimetoitlastele ja veganitele mõeldud toitude mitmekesisust; nõuab ka, et iga päev oleks kättesaadav vähemalt üks värske gluteenivaba söögivalik ning et lettide kõrval toidukaartidel oleks nähtavalt esitatud allergia- ja toitumisalane teave;